Росквіт сядзібы прыйшоўся на першую палову ХІХ ст., на час вышэйузгаданага Іосіфа Слізня, які сабраў ў Мсціжы бібліятэку ў 7 тыс. кніг (сярод якіх сустракаліся і рэдкія выданні XVI-XVIII стст.), якімі гаспадар ахвотна дзяліўся з суседзямі. Апроч таго Іосіф назбіраў багатую калекцыю медаляў і манет розных краін і часу (каля 2 тысяч адзінак), мінералаў. У дадатак барысаўскі маршалак цікавіўся светам біялогіі: у яго цяпліцах расло больш за 3,5 тысяч раслін, а непадалёк ад сядзібы размяшчаўся звярынец.